J. Berényi, poslanec: (2010-03-04):
M. Šefčovič, podpredseda Európskej komisie pre medziinštitucionálne vzťahy a administratívne záležitosti: Tak najprv k tej prvej otázke. Som veľmi rád, že ste ju spomenuli, pán poslanec, lebo je to práve legislatívny návrh, ktorý mám predložiť v priebehu dvoch, troch týždňov. Viedli sme veľmi intenzívnu diskusiu so španielskym predsedníctvom, ktoré by chcelo dosiahnuť pokrok v tejto otázke ešte počas ich semestra. Tá situácia vyzerá nasledovne. Momentálne prebieha v rámci Európskej komisie pripomienkové konanie, ktoré sme vlastne naštartovali potom, čo sa ukončil konzultačný proces k Zelenej knihe, ktorú sme vlastne k Európskej občianskej iniciatíve pripravili. Je tam niekoľko otázok, ktoré sú mimoriadne komplikované. Čo sa týka toho významného počtu európskych krajín, ako ste správne poznamenali, Európsky parlament preferoval, aby to bolo 25 % členských krajín, Európska komisia aj z toho dôvodu, že vo viacerých častiach Lisabonskej zmluvy sa hovorí o 30 % krajín, keď chcú napríklad založiť inštitút posilnenej spolupráce alebo niektoré iné iniciatívy, tak zatiaľ sa skôr prikláňame k týmto 30 %. Avšak myslím, že na tom sa s Európskym parlamentom aj s radou dohodneme pomerne rýchlo. Sú tam dve otázky, ktoré ešte momentálne riešime a hľadáme pre ne čo najoptimálnejšie riešenia. Prvá je vlastne verifikácia podpisov. Ako zabezpečiť to, že tí ľudia, ktorí budú podpisovať túto občiansku iniciatívu v jednotlivých členských krajinách, ju podpíšu skutočne, že tento inštitút nebude zneužitý, že budeme mať určité overenie, že podpis, ktorý tam je, je skutočný a tá osoba tú iniciatívu, ten návrh skutočne podpísala. Máme jednoznačnú požiadavku, aby bolo možné zbierať tieto podpisy aj prostredníctvom internetu, čo je, samozrejme, v 21. storočí plne pochopiteľné, čo však, ako si iste viete predstaviť, spôsobuje pomerne komplikácie pri verifikácii podpisov hlavne v krajinách, kde nie je taká rozvinutá možnosť podpory petícií prostredníctvom internetu. Najrozvinutejší v tomto systéme majú Estónci, ostatné členské krajiny, dá sa povedať, že hľadajú spôsob ako využiť toto nové médium pre túto komunikáciu. Čiže to je jedna otázka. Chceme umožniť, aby, samozrejme, aj internet mohol byť na tieto účely využitý. Akurát hľadáme spôsob, ako budeme môcť verifikovať tieto podpisy tak, aby sme zbytočne nezaťažovali administratívu v členských krajinách, lebo nechceme spôsobiť zbytočné administratívne zaťaženie pre túto iniciatívu. Druhou veľmi zložitou otázkou, na ktorú hľadáme odpoveď, je takzvaná admissibilita, lebo takisto registrujeme požiadavku z viacerých členských krajín, z Európskeho parlamentu, z občianskej spoločnosti na to, aby sa nejakým spôsobom komisia alebo iná európska inštitúcia vyjadrila, či tá iniciatíva, ktorá sa predkladá občanom na podpis, je vôbec prípustná, či všetko to úsilie na zber týchto podpisov, na ich verifikáciu, na celkové manažovanie tejto iniciatívy nebude úsilím vynaloženým nazmar. Spôsobuje to pre Európsku komisiu veľký problém, lebo v prípade, že sa vyjadríme pozitívne, alebo negatívne, môže to byť vnímané zo strany občianskej spoločnosti vlastne ako zasahovanie do demokratickej povahy tohto občianskeho inštitútu. Čiže to je jedna otázka, na ktorú stále hľadáme odpoveď, ale cieľ je jasný. Sľúbili sme španielskemu predsedníctvu, že urobíme maximum pre to, aby sme aj túto iniciatívu predložili rade a Európskemu parlamentu ešte pred Veľkou nocou. Čo sa týka čerpania eurofondov v rámci Európskej únie, nemám momentálne presné čísla. Avšak viem, že včera sme dostávali zo strany komisára zodpovedného pre rozpočet pána Lewandowskeho takú stručnú informáciu ohľadom čerpania európskeho rozpočtu za uplynulé obdobie a myslím si, že je evidentné, že tie roky sú nábehové a čerpanie eurofondov v členských krajinách je skutočne v začiatočnej fáze. Pokiaľ si dobre pamätám čísla z konca minulého roku, tak napriek tomu, že tie absolútne čísla na Slovensku boli nižšie, zodpovedali tej nábehovej fáze a boli plne porovnateľné s inými novými členskými krajinami.